Valori și principii cu impact. Volum 4
Authors:   Universitatea de Vest din Timisoara
Published: May 2023

"DESCRIERE VALORI ȘI PRINCIPII CU IMPACT. Volum4. Seria AUTENTIC 2023. Cartea intitulată Valori și principii cu impact, este atent structurată în trei părți. Volumul face parte din seria AUTENTIC (vol. 4. Valori și principii cu impact. AUTENTIC IV), coordonată de doamna conferențiar universitar dr. abilitat, Patricia Runcan, vine în completarea volumelor anterioare, păstrând atât standardele de calitate academice, cât și latura emoțională și autenticitatea. Autorii sunt profesioniști, scriitori, ingineri, antreprenori, cadre didactice din învățământul primar și universitar, pastori, persoane competente cu o vastă experiență de viață, precum și studenți și masteranzi, sub coordonarea doamnei conferențiar Patricia Runcan – toți aceștia au scris lucrări în care vedem originalitate și profesionalism. Fiecare lucrare poartă o amprentă personală unică, dar putem regăsi și acel fir roșu care aduce armonie și autenticitate în toate lucrările. Partea întâi a cărții cuprinde opt „interviuri cu profesioniști și oameni autentici” – un domn pastor care ne vorbește despre nădejdea de a fi trăit cu folos; o doamnă profesor ne vorbește despre ce însemnă o lumină lină; o doamnă conferențiar univ. dr. ne vorbește despre ce însemnă că este om și că nimic din ce-i omenesc nu-i este străin; o doamnă scriitoare ne vorbește despre faptul că dragostea învinge totul; un domn profesor univ. dr. ne vorbește despre o frumoasă și dulce povară; o doamnă lector univ. dr. ne vorbește despre faptul că numai dacă iubești ceea ce faci și ești autentic, atunci ești eficient; un domn inginer, antreprenor ne vorbește despre drumul sinuos între atelierul auto și poziția de CEO și nu în ultimul rând, un domn pastor ne vorbește despre ce însemnă să înțelegem calea ascultării. Fiecare interviu este o lecție de viață care ne îmbogățește, deoarece respondenții și-au deschis inimile și ne-au lăsat să pătrundem în universul lor descriindu-ne, cu sinceritate și mare emoție, o parte relevantă din viețile lor. Partea a doua a cărții conține șapte „eseuri descriptive” care abordează diverse teme de interes pentru fiecare dintre noi, deoarece firul roșu care face legătura între aceste eseuri, reprezintă o parte anume din călătoria vieții autorilor. Eseurile sunt scrise de: un lector univ. dr. care ne vorbește despre frumusețea nevăzută a lucrurilor mărunte; o doamnă lector asociat ce ne vorbește despre eșecul ca perspectiva unui alt succes; un agronom ne vorbește goana după vânt; o doamnă asistent medical ne vorbește despre o moștenire eternă; un domn inginer ne vorbește despre familie care este cadoul lui Dumnezeu pentru om: o doamnă ne vorbește despre femeile care sunt aducătoare de vești bune și nu în ultimul rând, o doamnă ne povestește despre modul în care cunoașterea lui Dumnezeu a transformat-o. Partea a treia prezintă patru „abordări teoretice și practice – cercetări academice aplicate” despre valori și principii cu impact. Cele patru lucrări abordează: valoarea aprecierii în cuplu, autor: lector universitar dr. Marius Marici; comportamentul politic: o analiză valorică, autor: conferențiar universitar dr. Ben-Oni Ardelean; rolul valorilor în societatea contemporană, autor: conferențiar universitar dr. Valeriu Capcelea și nu în ultimul rând, lider și/sau mentor, autor: conferențiar universitar dr. Patricia Runcan. Volumul este destinat unui grup larg de interes profesional: studenți, cadre didactice, profesioniști din toate domeniile și orice persoane cointeresate de tematica abordată având în vedere originalitatea, noutatea și autenticitatea informațiilor furnizate. Lectura cărții duce cititorul spre o călătorie imaginară alături de personaje de povestiri reale de viață. Sfaturile prețioase de viață bazate atât pe experiența personală a autorilor, cât și pe cercetările academice au, în conținutul lor și citate sau idei preluate de la alți autori de renume, ceea ce aduce o și mai mare bogăție de informații utile pentru cititor. "